315/2003

G var ákærð fyrir þjófnað, fjársvik og umferðarlagabrot og gekkst hún við sakargiftum. Rauf hún með brotum sínum skilorð eldri dóms, sem var tekinn upp og dæmdur með samkvæmt 60. gr. almennra hegningarlaga nr. 19/1940. Var refsing hennar hæfilega ákveðin fangelsi í 18 mánuði með vísan til 71. gr., sbr. og 255. gr. þeirra laga. G var jafnframt svipt ökurétti og dæmd til greiðslu skaðabóta.

Dómur Hæstaréttar.

Mál þetta dæma hæstaréttardómararnir G-kk-nf C-kk-nf, Á-kk-nf K-kk-nf og I-kvk-nf B-kvk-nf.

Ríkissaksóknari skaut máli þessu til Hæstaréttar 1. ágúst 2003 í samræmi við yfirlýsingu ákærðu um áfrýjun en jafnframt af hálfu ákæruvalds, sem krefst þess að staðfest verði niðurstaða hins áfrýjaða dóms að öðru leyti en því að refsing ákærðu verði þyngd.

Ákærða krefst þess að refsing hennar verði milduð og hún skilorðsbundin að öllu leyti eða að hluta.

Eins og fram kemur í héraðsdómi voru brot ákærðu samkvæmt ákærum 18. febrúar, 27. ágúst og 1. október 2002 framin áður en dómur frá 21. janúar 2002 var upp kveðinn. Brot samkvæmt þessum þremur ákærum voru 100 að tölu, þar af 98 fjársvikabrot, einn þjófnaður úr íbúð og eitt umferðarlagabrot. Nam andlag þessara brota um 600.000 krónum. Hins vegar voru brot samkvæmt ákærum 26. nóvember 2002 og 29. apríl 2003 18 að tölu, þar af þjófnaður í kjölfar innbrots í íbúðarhús, átta aðrir þjófnaðir, átta fjársvik og ein tilraun til fjársvika. Andlag þessara brota nam að lágmarki 300.000 krónum. Með fyrrnefndum dómi 21. janúar 2002 var ákærða dæmd fyrir þjófnað í fangelsi í 10 mánuði, þar af átta mánuði skilorðsbundið í þrjú ár. Ákærða hefur því rofið skilorð dómsins með brotum sínum, sem fjallað er um í ákærunum 26. nóvember 2002 og 29. apríl 2003, og verður því hinn skilorðsbundni hluti hans tekinn upp og dæmdur með í máli þessu, sbr. 60. gr. almennra hegningarlaga nr. 19/1940, eins og gert var í hinum áfrýjaða dómi. Þar var refsing ákærðu fyrir þau brot sem mál þetta tekur til ákveðin fjórir mánuðir til viðbótar þeirri átta mánaða fangelsisrefsingu sem upp var dæmd. Við ákvörðun refsingar verður að líta til þess að brot ákærðu samkvæmt áðurnefndum fimm ákærum voru á annað hundrað, andlag þeirra nam nærri 1.000.000 krónum og hún hefur ekki bætt fyrir þau. Með brotunum, sem getið er í ákærum 26. nóvember 2002 og 29. apríl 2003, hefur hún ítrekað gerst sek um auðgunarbrot. Ber því við ákvörðun refsingar hennar einnig að vísa til 71. gr., sbr. og 255. gr. almennra hegningarlaga. Að öllu framangreindu virtu og að öðru leyti með vísan til forsendna héraðsdóms er refsing ákærðu hæfilega ákveðin fangelsi í 18 mánuði.

Ákvæði hins áfrýjaða dóms um sviptingu ökuréttar ákærðu og skaðabætur verða staðfest. Ákærða verður dæmd til að greiða allan sakarkostnað í héraði og fyrir Hæstarétti, þar með talin málsvarnarlaun skipaðs verjanda síns á báðum dómstigum, H-kk-ef I-kk-ef hæstaréttarlögmanns, sem verða ákveðin í einu lagi, eins og greinir í dómsorði.

Dómsorð:

Ákærða, G-kvk-nf H-kvk-nf V-kvk-nf, sæti fangelsi í 18 mánuði.

Ákvæði héraðsdóms um sviptingu ökuréttar ákærðu og skaðabætur skulu vera óröskuð.

Ákærða greiði allan sakarkostnað í héraði og fyrir Hæstarétti, þar með talin málsvarnarlaun skipaðs verjanda síns á báðum dómstigum, H-kk-ef I-kk-ef hæstaréttarlögmanns, samtals 230.000 krónur.